KACZKA
Mojimu synkowi jak był mały
Ogromnie małe kaczki sie podobały
Roz jak byl chory i tropiył sie z anginom
Musioł leżeć w łożku przikryty pierzinom
A jo na torg jechać musiała
„-Co ci kupić ? „- żech sie go spytala
Gynał siedzioł na łożku w piżamie i laczkach
„- Jo by chcioł mieć tako mało kacka „
Wziynach skrzinka po szczewikach
Zajechałach na torg do Rybnika
Tam kupiyłach se nowo jakla , gymiza i buraczki
I szłach szukać – kaj sprzedujom kaczki
Znejdłach – były tam gynsi , kaczki i kurzynta
Szło kupić prosto z tasze swojsko wyndzonka na świynta
Wtedy w sklepach wszyskigo brakowało
Miynso było na kartki i dycki mało
Toż nie było inkszej rady
Kupowało sie spod lady
Ale jo kupiyła yno kaczuszka mało
Kej sie jom syneczkowi zachciywało
Kaczka żech prziwiozła w skrzince po szczewikach
Trefiyła do nas do chałupy a nie do chlywika
Moj mały synek sie radowoł i jo sie radowała
Od teraz kaczka „Maczka ” w doma sie chowala
Zaroz nauczyła sie lotać za nami
Spać chodziyła do szranku ze szczewikami
Najgorsze yno było że sztyjc dżistala
I jo za niom wychraniać musiała
Kaczka może wszysko żrać bo mo kaczy żołondek
Yno jo mussiała robić po ” Maczce ” porzondek
A kaczka ” Maczka „
Jednako miała sraczka
Jak podrosła to już inkszej rady nie było
Yno kaczka do zegrody wykludzić czabyło
Tam miała miska z wodom i jednako sie toplała
Abo dziubym we wodzie szlondrała
Gibko sie wszyskigo uczyła
Wszyndzi za nami chodziyła
My jom halali choby psa
Wyrosła nom ” Maczka ” jak cza
Ona sie też trocha i za psa miała
Bo cudzych ludzi po piyntach szczypała
Mieli my w zegrodzie ” Maczka „
Na torgu kupiono kaczka
A roz żech sie nie skapowała
Że „Maczka ” za mnom do sklepu kroczała
Oglondali sie za mnom durch ludzie !
Czy jo wiedziała że kaczka za mnom pódzie ?
Tego żech sie nie spodziywała
Bestoż fortka otwarto została
Jo zamias iść do sklepu na zakupy
Musiałach zakludzić gizda do chałupy
Roz moja szwagerka do nas przijechała , było to bez lato
Wlazła ji do ałta ” Maczka ” wrazidlato
Szwagerka dwiyrzi z ałta nie zawrzyła
Bo ogromno hica była
Potym du dom pojechała
Że mo kaczka w ałcie – tego nie wiedziała
Za chwila usłyszała za plecami – „kwak , kwak ! „
I sie wylynkała ! A to jak !
Zaroz też nawrocić musiała
„Maczka ” nazot przijechała
Jak jo w zegrodzie kopaczkom kopała abo sztychowkom ryła
To kaczka mie ani na krok nie odstompiyła
Sztyjc żech jom miała pod nogami
A ona sznupała za glistami
Tak my jom możno ze dwa abo trzi lata mieli
Aż my na jesiyń skrzidła obszczigać ji zapomnieli
Kaczki i gynsi na jesiyń do furganio majom cug
„Maczka ” sie fechtła , zrobiyła se flug
Było to po połedniu przi niedzieli
Już my wiyncy naszej ” Maczki ” nie ujrzeli
Marietta Nikel
szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn szl_Latn pol_Latn mri_Latn